Papersnake/gushiwen huggingface dataset:
病起有感
何梦桂（宋代）

声乾木铎谁铃非，天地无情世运奇。
吾道悠悠川水逝，人才运运晓星稀。
百年上身千年远，万个人中一个知。
一曲汾亭弹未尽，却教渔父洩天机。
南乡子 其十五 春闺即事
董元恺（清代）

长望涕沾巾，深院无人独倚门。惆怅春归留不得，黄昏。

静夜名香手自焚。

邀我对芳樽。蝉翅低从两鬓分。唯有风光与踪迹，销魂。

图遗萧郎问泪痕。
孺人郑氏挽词
林亦之（宋代）

国子先生宅，相传此母贤。
一哀孤屿下，再拜十年前。
舐犊贪书卷，飞鸾慰暮年。
夕阳聊寓曲，终要到新阡。
作蚕丝
佚名（南北朝）

春蚕不应老，昼夜常怀丝。
何惜微躯尽，缠绵自有时。
建德县梅山寺
严粲（宋代）

公退逢长日，清游到宝坊。山围露天小，径绕引溪长。

苔壁晴云湿，松轩暑月凉。钟声半归路，回首暮苍苍。
出歙港入睦界
方回（元代）

岚气湿征衣，千滩落翠微。
悬崖樵屋小，破庙祭人稀。
岸石看船立，溪禽贴水飞。
乡心与客思，向晚重依依。
赠致仕王景纯寺丞
苏辙（宋代）

灊山隐君七十四，绀瞳绿发初谢事。
腹中灵液变丹砂，江上幽居连福地。
彭城为我住三日，明月满船同一醉。
丹书细字口传诀，顾我沉迷真弃耳。
年来四十发苍苍，始欲求方救憔悴。
它年若访灊山居，慎勿逃人改名字。
颂古三十首 其二十五
释怀深（宋代）

云门一枚糊饼，天下衲僧咬嚼。若非铁作牙关，往往完圞吞却。

吞时易，吐时难，莫道从来曲一般。踏看韶阳关捩子，方能平地起波澜。
至日见菊花盛开有感
罗公升（宋代）

玄冥用事久，百卉不复余。
今晨转阳律，始见天地初。
黄花独何事，佳色炯自如。
渊明骨已朽，余子不称渠。
风霜不汝容，岁若驰故车。
独立良自苦，归根勿徐徐。
宝此后凋质，会见秋香舒。
吾亦焚笔砚，南山荷春鉏。
同小敏消寒餐花室分得二律 其一 剪烛
许传霈（清代）

绛蜡添莲炬，开来笑语亲。西窗风雨夕，东壁画图人。

分韵三条尽，修书半榻陈。夜游还秉烛，烟景召阳春。
北窗
陆游（宋代）

北窗本意傲羲皇，老返园庐味更长。
犊健戴星耕白水，蚕饥冲雨采青桑。
俚儒朱墨开冬学，庙史牲牢祝岁穰。
从此鬓毛虽似雪，未妨击壤颂虞唐。
次韵卢赞元喜雪
刘子翚（宋代）

六花初逐晓风繁，五裤那忧岁晚寒。
杖屦客迷村径远，笙歌人晚小楼看。
也知近郭梅将动，只恐行春路未乾。
授简梁园林惜醉，银台列烛妓围宽。
龙女祠后塘自生荷花数权与史诚之更相酬和
司马光（宋代）

清江向晚采莲稀，独倚兰膛久未归。
目断可堪人不至，斜风细雨湿罗衣。
题郑少府林园
李端（唐代）

谢家今日晚，词客愿抽毫。枥马方回影，池鹅正理毛。

竹筒传水远，麈尾坐僧高。独有宗雷贱，过君著敝袍。
送向宣
王庭圭（宋代）

海内甲马未尽休，豪英为时当出谋。天生奇才必有用，何乃相出居岩幽。

胡公人品今第一，汗漫久作朱陵游。朱陵窟宅倚苍翠，此公招隐安可留。

九庙今谁起颓压，四方正尔烦诛求。我闻昔时元刺史，舂陵地分天子忧。

少陵作诗颂其事，至今人传元道州。公为道州绩尤伟，谁为再作舂陵讴。

孤城疲卒捍狂贼，高论力诋庸儿羞。安得如公数十辈，参错天下为邦侯。

京洛腥膻不难扫，潢池寇孽不难收。愿公早请尚方剑，先斩佞臣张禹头。
海会寺
易顺鼎（清代）

中峰如法王，师子据其右。老僧初开堂，辛苦此结构。

欲令震旦国，举首眺灵鹫。天高龙象雄，地迥猿鸟瘦。

钟鼓运风涛，楼台出云岫。我来访五老，逮此成三宿。

沈沈青莲地，可踏不可漱。禅人数十辈，梵诵宵达昼。

为喜观威仪，频来听经咒。弥天左蠡浸，收取作阶霤。

风帆散万叶，沙鸟飘千豆。禅心止水定，客面观河皴。

闻僧昔面壁，绝粒坐岩窦。今年八十余，爽健神所祐。

其徒勇写经，坚苦本师授。周身万毛孔，一孔一针漏。

华严几万字，一字一血透。吾闻兼爱术，不惜顶与脰。

儒家好批根，所见无乃囿。孔墨何龂龂，仰窥大圜覆。
哭亡妇龚孺人二首 其二
姚飞熊（清代）

当年曾共吊朝云，折得花熏蛱蝶裙。不信明春寒食节，为君伐石志新坟。
春景 莺啭谢娘慵
刘辰翁（宋代）

春似谢娘浓，晴酣困未松。莺从何处啭，人比向来慵。

啼得娇成曲，听馀恨满胸。闲看风柳絮，更问绣花茸。

隔屋渠三折，倚屏山万重。棋声惊过鸟，敌手不曾逢。
七夕
崔涂（唐代）

年年七夕渡瑶轩，谁道秋期有泪痕。

自是人间一周岁，何妨天上只黄昏。
次韵元素登城暮归二首 其二
周紫芝（宋代）

晚来飞鞚上城头，欲蹑华镳苦末由。醉里有乡须着屐，人间无末可埋忧。

功名于我真聊尔，人物似君无此流。想对青天回白鸟，半钩斜月挂江楼。
月
徐祯卿（明代）

落日桃源口，迢迢望楚邦。烟霏静夜色，棹响绕空江。

看月生西浦，穿云度北窗。高楼有羁羽，照影不成双。
题慎郡王黄山三十六峰图 其五 天都
弘历（清代）

天都九百仞，巍然切太虚。我虽未升巅，仙侣原可呼。
月夜登台和彭济物韵
孙一元（明代）

凌虚有古榭，入夜月同幽。桂影吹欲散，水光凝不流。

酒杯落吾手，诗句破高秋。见说卢敖在，同追汗漫游。
赠陈梅垣
王义山（宋代）

竹外重门不待扃，此垣缭绕自天成。
一枝潇洒无尘涴，半夜高寒对月明。
特立丰标仁者静，生平骨格圣之清。
纵饶曾与逋仙约，只许溪前见影横。
苦雨
程兆熊（清代）

隘巷春风少，蓬门细雨多。病增愁毋觉，酒尽愧朋过。

短发输芳草，流光逐逝波。自惭生计拙，终岁任蹉跎。
和前人有怀二首 其一
赵抃（宋代）

一日褰帏令必从，自惭前秕属衰翁。声回地底清霜角，讼自庭中冷缿筒。

旧契世同知管鲍，新文人服似轲雄。公閒数有琼瑶赠，又使乡闾笃士风。
读史 其二 宋太宗
岳正（明代）

仓卒陈桥事变时，都知不与恐难辞。黄袍不是寻常物，谁信军中偶得之。
题欧阳地师卷
薛侃（明代）

正月江南花满溪，舟随花去路非迷。片帆正迓东风晚，半榻留还海月低。

千里稀逢惭我病，百年胜概赖君提。归乡三益如相问，细雨岩扉不上泥。
再题渔庄
李瓒（明代）

五湖之东烟水长，高人于此构渔庄。开轩垂钓吟丽藻，泛舸吹笛窥扶桑。

金尊满注蒲萄酒，醉看吴姬小垂手。荣名耳热何足誇，几见秋风落杨柳。
诗二首 其二
赵佶（宋代）

风霜正腊晨，早见几枝新。预荷东皇化，偷回北苑春。

旗枪虽不类，荈蘖似堪伦。已有清荣谕，终难混棘蓁。
送巡抚侍读吕司谏
王禹偁（宋代）

三十军城百万家，侍臣分命走轺车。
长春殿里承丹诏，乙夜书边别翠华。
驻马只教看垅麦，忧民无暇醉溪花。
归朝旧友如相问，为道山中学种畲。
招同僚赏双头荷花
郑獬（宋代）

为爱荷花并蒂开，便将荷叶作金杯。
桃根桃叶俱殊色，且看相携渡水来。
清明日对酒
高翥（宋代）

南北山头多墓田，清明祭扫各纷然。
纸灰飞作白蝴蝶，泪血染成红杜鹃。
日落狐狸眠冢上，夜归儿女笑灯前。
人生有酒须当醉，一滴何曾到九泉。
朝中措 其一 绍兴未太学作
丘崇（宋代）

晚风斜日折梅花。楼外卷残霞。领略一城春气，华灯十万人家。

轻衫短帽，风前趁马，月下随车。道个小来脚定，那人笑隔笼纱。
寄题梵天圣果二寺兼简昭梧二上人
释智圆（宋代）

静躁各所好，是非安能辨。
声利如我仇，云泉若相勉。
寂寂深林中，芳兰自堪搴。
送明甫初筮十首
刘克庄（宋代）

先绪微如线，未知谁亢宗。
翁犹惭父祖，汝可复惭翁。
松梅
李龙高（宋代）

梅夸清节忒高寒，松受微封合骏弹。
毕竟两君俱强项，大夫未必爱秦官。
游城南十六首。风折花枝
韩愈（唐代）

浮艳侵天难就看，清香扑地只遥闻。

春风也是多情思，故拣繁枝折赠君。
八音歌二首答黄鲁直 其一
晁补之（宋代）

金兰况同心，莫乐心相知。石田罹清霜，念此百草腓。

丝看煮茧罹，士听愤悱语。竹马非妙龄，美人恐迟暮。

匏系鲁东家，今君尚天涯。土膏待阳瘅，气至如咄嗟。

革薄不可廓，士迫下流恶。木无松柏心，蝎处蝼蚁托。
赵君宝宣慰别三十五年矣末由再晤近张倩仲实
牟巘五（宋代）

平生知旧一李友，别后长关白板扉。
偶有客来孤鹤起，也无人板小舟归。
儘渠俗子频相恼，只恐仙禽未肯飞。
莫笑爨琴并煮鹤，醉眠林下两忘机。
颂古五首
释如净（宋代）

一桡劈口虚空破，三点驴头覆却船。
父子至今俱不了，江湖波浪错流传。
物化
史肃（金朝）

物化能忘我，天游不用心。膻香群蚁聚，树静一蝉吟。

败井劳深汲，荒庭阙近寻。枕书聊假息，夕日半墙阴。
舟行旦发
张轸（唐代）

夜帆时未发，同侣暗相催。山晓月初下，江鸣潮欲来。

稍分扬子岸，不辨越王台。自客水乡里，舟行知几回。
卢仝煎茶图
唐寅（明代）

千载经纶一秃翁，王公谁不仰高风。
缘何坐所添丁惨，不住山中住洛中。
诗偈 其一六六
庞蕴（唐代）

久种善根深，同尘尘不侵。非关尘不染，自是我无心。

无心心不起，超三越十地。究竟真如果，到头祇个是。
喜得孙 其一
康麟（明代）

乔木阴连屋，溪山旧相儒。昨辞天上禄，今得掌中珠。

种德惟桑梓，传家只典谟。善缘天不负，阴骘本无拘。
荷叶黄
刘崧（元代）

荷叶黄，荷叶青，四月五月风日清。荷叶青，荷叶黄，八月九月秋风凉。

越湖女儿颜似玉，隔船窥郎心眼熟。赤尾鲤鱼花下游，白头鸳鸯露中宿。

欢会苦乖绝，岁月同飞杨。王母不西游，蛾眉刷秋霜。

少年之乐乐未央，莫遣老大徒悲伤。独不见，荷叶黄。
送慧勤归馀杭
欧阳修（宋代）

越欲僭宫室，倾赀事雕墙。佛屋尤其侈，耽耽拟侯王。

文彩莹丹漆，四壁金焜煌。上悬百宝盖，宴坐以方床。

胡为弃不居，栖身客京坊。辛勤营一室，有类燕巢梁。

南方精饮食，菌笋鄙羔羊。饭以玉粒粳，调之甘露浆。

一馔费千金，百品罗成行。晨兴未饭僧，日昃不敢尝。

乃兹随北客，枯粟充饥肠。东南地秀绝，山水澄清光。

馀杭几万家，日夕焚清香。烟霏四面起，云雾杂芬芳。

岂如车马尘，鬓发染成霜。三者孰苦乐，子奚勤四方。

乃云慕仁义，奔走不自遑。始知仁义力，可以治膏肓。

有志诚可乐，及时宜自彊。人情重怀土，飞鸟思故乡。

夜枕闻北雁，归心逐南樯。归兮能来否，送子以短章。
崇德道中
汪梦斗（宋代）

忽忆西窗昼掩扉，却缘残照水边归。杜陵夔府坡南海，都似西窗此夕晖。
闻蝉思南郑
陆游（宋代）

昔在南郑时，送客褎谷口，金羁叱拨驹，玉碗蒲萄酒。
醉归涉漾水，鸣蝉在高柳，回鞭指秦中，所惧壮心负。
人生岂易料，蹭蹬十年後，蝉声怳如昔，而我已白首。
逆胡亡形具，舆地沦陷久。
岂无好少年，共取印如斗！
边将
马戴（唐代）

玉榼酒频倾，论功笑李陵。红缰跑骏马，金镞掣秋鹰。

塞迥连天雪，河深彻底冰。谁言提一剑，勤苦事中兴。
贵溪道中寄信州夏蒙夫使君
张守（宋代）

薄晚雪逾密，助寒风更颠。长涂客衣薄，仆马僵不前。

绿林轸玉食，渠敢叹独贤。行喜见故人，羁怀得披宣。

冰花散渺莽，玉树争清妍。遥知坐啸馀，铃斋耸吟肩。
句
谭黉（宋代）

齐安无一事，台榭若天成。
白鹭亭
王珪（宋代）

白鹭敞西轩，栋宇穷爽垲。
千峰若聊环，翠色不可解。
是时天宇旷，六幕无织霭。
金斗熨秋江，素练横衣带。
乾坤清且敛，气象朝昏改。
芦花作雪风，飞舞来沧海。
九霄汀鹤起，万里樯乌快。
月上三山头，鸟没横塘外。
苍茫洲渚寒，银错星斗大。
开樽屏丝竹，披襟向箫籁。
余生本江湖，偃蹇欣作会。
清与虽自发，苦嗜亦吾累。
鱼龙凭夜涛，四面忽滂湃。
安得犀灯然，煌煌发水怪。
拜明招二先生墓有感
王柏（宋代）

研席尝栖一柏堂，至今鱼鼓诉凄凉。
溪山不掩中和气，发见随时草木香。
送真藏主赴泐潭乾老会中
刘弇（宋代）

昔别大仰巅，今逢章江滨。浮云限南北，岁月一欠伸。

上人邦闾秀，落发早辞亲。沧浪浴日月，初不点垢氛。

问师顷何事，学佛苦宾宾。纳踵不辍屦，无乃大劳神。

自云吾西儿，腹宝殊不贫。是身难再得，所惜剧飙轮。

十年跻楚峤，六见匡山春。总祐迁秀晋，谁疏复谁亲。

束身从之游，骊颔一一扪。如疲得熟歇，似笑回孤嗔。

近闻邑别境，宝峰插高旻。中有拔俗老，疑马驹后身。

餐风了不制，痒兴如爬皴。闹绿稍暗地，梅雨吹南云。

轻于凉风翮，笠首携筇孙。男儿贵决裂，勉哉行问津。
句
娄寿（宋代）

飞云过雨洒明月。
送吴季野
梅尧臣（宋代）

赠言必有规，无规固无言。
强言苟无补，何异秋虫喧。
君行蜀道难，不厌治轻轩。
母殁未归土，女长未出门。
谁能力为此，劳苦游墙藩。
榕木
王十朋（宋代）

南国有乔木，老非梁栋材。清阴可以覆，亦足报栽培。
和蔡相面壁轩 其三
释怀深（宋代）

个事本来如，风光满帝都。酒楼春洞晓，尽现大毗卢。
颂古三十一首
释原妙（宋代）

祖师不会禅，夫子不识字。
棒打石人头，嚗嚗论实事。
越问·隐逸
孙因（宋代）

谢隐士当少微兮，精神见乎天文。
严子陵应客星兮，光芒动夫文尊。
居剡下以高洁兮，戴安道之父子。
游嵩岳以偕隐兮，孔述壑之弟昆。
却米饷而不受兮，朱百年之夫妇。
受肥遁以就闲兮，阮万龄之祖孙。
闭蓬户以观书兮，淳之栖於穷岫。
轻白璧而不盼兮，景齐隐於日门。
扣药船而引声兮，歌竞传於仲御。
渔镜湖以赋诗兮，岛尚号於千干。
黄公列乎四皓兮，成定储之羽翼。
嵇康侪於七贤兮，著养生之文言。
王子猷咏招隐兮，爱山阴之竹种。
谢灵运赋山居兮，采地黄为溪荪。
著貂裘坐岩石兮，弘之志不在钓。
袘豹席与棕桥兮，志知岂羡回轩。
彼皆不事王侯兮，以高尚而辟世。
亦地气之所钟兮，多秀水与名山。
客曰士各有志兮，斯固古之逸民。
夫何欲洁其身兮，弗念君臣之大伦。
横峰港
董嗣杲（宋代）

日落大江浒，苦无多人烟。
风湍鸣耳根，饥雁声相联。
雪止月未上，境界太古前。
天低平接水，水远遥粘天。
横峰港头栖，客子心胆悬。
四面渺不极，缆树对我船。
万虑集双鬓，顾影空自怜。
哀哉行役苦，收拾归短篇。
次韵仲明举西郊别墅
郭印（宋代）

我闻脩竹阴，清邃不受暑。安得十亩馀，其中创幽墅。

日长惟鸟十，昼静无人语。习习来微风，萧萧堕寒雨。

呼儿出柴扉，垂纶坐沙渚。斯志久未遂，世路今弥阻。

新诗何起予，风味胜清醑。自怜拘一官，隐逸愧前古。

好梦只林泉，羁踪犹粪土。岂能学贪夫，忘身徇圭组。
雁声
张矩（宋代）

雁声恰值到江东，霜影空濛落晚篷。寒著芦花禁不得，一层晴雪乱西风。
示友卿
葛胜仲（宋代）

飞藿萧萧晚自零，来时灌木始欣荣。每因劝学添文思，却为回文动旅情。

好逐诸儒勤释菜，莫忧贫嫂便轑羹。似闻阚泽中宵梦，月里分明有姓名。
和董显之留西湖韵
袁说友（宋代）

开门喜得故人音，访我浮生一旅亭。
老大区区惊岁月，功名落落负簪缨。
有谁知己头空白，举世如君眼独青。
羡子百篇诗在手，湖山相望不胜情。
天长路别朱大山路却寄
李回（唐代）

驿骑难随伴，寻山半忆君。苍崖残月路，犹数过溪云。
忆旧游（新朋故侣，诗酒迟留，吴山苍苍，渺渺兮余怀也。寄沈尧道诸公）
张炎（宋代）

记开帘过酒，隔水悬灯，款语梅边。未了清游兴，又飘然独去，何处山川。淡风暗收榆荚，吹下沈郎钱。叹客里光阴，消磨艳冶，都在尊前。

留连。殢人处，是镜曲窥莺，兰阜围泉。醉拂珊瑚树，写百年幽恨，分付吟笺。故乡几回飞梦，江雨夜凉船。纵忘却归期，千山未必无杜鹃。
千秋岁
丘崈（宋代）

征鸿天外。风急惊飞退。云彩重，窗声碎。初凝铺径絮，渐卷随车窗。凝望处，巫山秀耸寒相对。

高卧传都会。茅屋倾冠盖。空往事，今谁在。梅梢春意动，泽国年华改。楼上好，与君浩荡浮银海。
和东川杨慕巢尚书府中独坐感戚在怀见寄十四韵
白居易（唐代）

我是知君者，君今意若何。穷通时不定，苦乐事相和。

东蜀欢殊渥，西江叹逝波。只缘荣贵极，翻使感伤多。

行断风惊雁，年侵日下坡。片心休惨戚，双鬓已蹉跎。

紫绶黄金印，青幢白玉珂。老将荣补贴，愁用道销磨。

外府饶杯酒，中堂有绮罗。应须引满饮，何不放狂歌。

锦水通巴峡，香山对洛河。将军驰铁马，少傅步铜驼。

深契怜松竹，高情忆薜萝。悬车年甚远，未敢故相过。
书怀二绝，再送文季高，兼呈新帅阎才元侍郎
范成大（宋代）

剑关云栈守非难，函谷泥封久未刊。
今日汉中谁国士，莫教春草上斋坛。
王元道剪牡丹见饷二绝 其一
周紫芝（宋代）

知君流落在天涯，八节滩头忆旧家。想对东风开病眼，几行和泪洛西花。
解连环·怨怀无托
周邦彦（宋代）

怨怀无托。嗟情人断绝，信音辽邈。纵妙手、能解连环，似风散雨收，雾轻云薄。燕子楼空，暗尘锁、一床弦索。想移根换叶。尽是旧时，手种红药。
汀洲渐生杜若。料舟依岸曲，人在天角。谩记得、当日音书，把闲语闲言，待总烧却。水驿春回，望寄我、江南梅萼。拚今生，对花对酒，为伊泪落。
代胡仓过圣德惠民诗一首
王阮（宋代）

平楚皆膏壤，成汤忽旱年。
人知圣虑切，恩遣使臣宣。
乙犯饥荒后，长沙富庶全。
纪年四十载，斗米二三钱。
县县人烟密，村村景物妍。
朱蹄骄柳陌，金镫丽花钿。
飞此民成懒，加之吏不虔。
力耕终苟且，劝课或迁延。
绿野田多旷，潢池恶未悛。
曷尝修稼政，但见饰宾筵。
丰稔时难保，盈虚理有还。
自应成赤地，安得咎苍天。
义廪真良法，皇家以备先。
积仓何止万，存数仅余千。
滥以疏庸迹，来司敛散权。
一身初抵此，四顾但茫然，
财蒙内帑捐。敢云呈敏手，
幸免奋空拳。蔑问秦输闭，
专稽稷懋迁。陆修流马运，
水作汎舟连。凡属灾伤事，
深将利害研。兼并勤告谕，
商旅渐喧阗。市真虽翔踊，
官收却痛蠲。北来因鼎粟，
南至出渠船。稍稍收成廪，
纷纷出著鞭。起於衡岳趾，
环厥洞庭舷。湖北疆参错，
江西境接联。里虽千万远，
身亦再三遄。必务经行遍，
深防赈给偏。规模颁郡吏，
出纳谨乡贤。敢避风兼雨，
周爰陌与阡。有时沉水底，
镇日上山巅。不复通舟楫，
宁容坐马鞯。屐多穿石仄，
裳惯湿河壖。江步时时到，
村虚日日穿。救头方甚急，
援手讵辞胼。畴昔虽多病，
驰驱却自痊。已成迷晓夜，
不复惮山川。松迳行时盖，
杨花坐处毡。光华虽备使，
萧散类登仙。林密花频剪，
途穷木可缘。石欹行恐压，
溪涨涉疑漩。昔出正初吉，
今经六下弦。奔忙驰似箭，
来往转如圜。王事歌苞杞，
归心却杜鹃。力虽疲险阻，
志务报陶甄。忆昨初行日，
萧然亦可怜。饿羸皆偃仆，
疾疫更牵缠。讵止家徒壁，
多遗屋数椽。葛根殚旧食，
笔米继新饘。略救朝昏急，
终非肺腑便。声音中改变，
形质外羸孱。气苶胸排骨，
神昏眼露圈。步欹身欲仆，
头褪发俱卷。妇馁心成疾，
儿啼口坠涎。乱花生目睫，
炎火亢喉咽。袅袅浑无力，
昏昏只欲眠。尽挛持耒手，
顿削负薪肩。状貌已成鬼，
号呼几乱蝉。兽穷思旷野，
鱼困想清泉。山僻无人到，
帷惊有使褰。初闻争欲走，
稍定使来前。尔俗饥虽困，
吾君施体乾。知民方疾苦，
遣吏抚迍邅。置院收鳏寡，
分场赈市廛。贷粮招复业，
散种使耕田。寒给衾禂暖。
春颁药剂煎。凡今严吏责，
皆是恤民编。稍见儿童集，
徐看父子牵。共争扶杖听，
咸乐置邮传。茶献迎门礼，
香浮夹道烟。耳闻身鼓舞，
心切滋潺湲。坐定徐言此，
从来未见焉。一时愆润泽，
万里奏艰鲜。灌溉非无桔，
精虔亦有牷。畲乾终损粟，
澉涸竟枯莲。诗骇周宣魃，
经书鲁国蝝。坐令民皞皞，
翻作泣涟涟。平日安丰稔，
今朝乍疾颠。老羸如病马，
壮健若飞鸢。忽见皇恩沐，
亲驰使命专。听言初挟纩，
拜赐悉鸣弦。新岁天心格，
经时雨势绵。东皋耕泽泽，
南亩溜溅溅。坎豆皆勤作，
根涯悉勉旃。水耕荣唪唪，
陆种藏芊芊。件件丝盈轴，
方方麦荐笾。指知食欲动，
目望酒先撋。舍北行歌畅，
村南伐鼓渊。鱼占何必梦，
斗覆已明躔。甲子晴尤好，
嘉平雪记填。自今知岁岁，
王道永平平。抚已叨逢主，
占星幸备员。耳亲闻击壤，
手敢废题牋。农事修其职，
邦基赖以坚。但令仓廪实，
何患犬羊羶。商克周饥止，
邢存卫雨愆。定知丰稼穑，
端在讲戈鋋。足食繄兵法，
郊庙歌辞。周宗庙乐舞辞。禋顺
佚名（唐代）

旨酒既献，嘉殽乃迎。振其鼗鼓，洁以铏羹。

肇禋肇祀，或炮或烹。皇尸俨若，保飨是明。
腊月中与韦户曹游发生洞裴回之际见双白蝙蝠三飞洞门时多异之同为口号
任要（唐代）

山翠羃灵洞，洞深玄想微。一双白蝙蝠，三度向明飞。

虽然有两翅，了自无毛衣。若非饱石髓，那得凌□□。

偶见归堪说，殊胜不见归。
与胡师耽同系胡州出被刑狱中诗
鲁本（隋代）

叔夜弦初绝，韩安灰未然。相悲不相见，幽絷与幽泉。
寄孙正之
王安石（宋代）

南游忽忽与谁言，共笑谋生识最昏。
万事百年能自信，一箪五鼎不须论。
友中惟子长招隐，世上何人可避喧。
千里秋风相望处，皖公溪上正开樽。
古钗叹
谢翱（宋代）

刑徒鬼火去飘忽，息妇堆前殡齐发。白烟泪湿樵叟来，拾得慈献陵中发。

青长七尺光照地，发下宛转金钗二。持归薰沐置高堂，包裹恐为神所将。

妻儿朝拜复莫拜，冉冉卧病不得瘥。省知天物厌凡庸，夜送白龙潭水中。

扣头却顾祈免死，永入幽宫伴龙子。
新年第二夜答处上人宿玉芝观见寄
戴叔伦（唐代）

阳春已三日，会友闻昨夜。可爱剡溪僧，独寻陶景舍。
冷副端招西郊赏樱桃
孙应时（宋代）

喜趁林泉约，来同樱笋厨。
绿阴浓欲滴，高竹静相扶。
山晚月先上，人归鸟自呼。
不徉拚一醉，此会两年无。
洞仙歌（寿中甫）
刘辰翁（宋代）

也曾海上，啖如瓜大枣。海上归来相公老。画堂深、满引明月清风，家山好、一笑尘生蓬岛。

六年春易过，赢得清阴，到处持杯藉芳草。看明年此日，人在黄金台上，早整顿、乾坤事了。但细数斋年几人存，更宰相高年，几人能到。
走笔附寄安寓方田二表
霍与瑕（明代）

石榻漱云欹午梦，柴门过雨急前滩。烟连古洞春如昨，碧滴交梢夏欲寒。

九万因风嗤鹖鴳，十三乘醉种琅玕。寄声安寓方田子，早晚来游共采兰。
满江红
严绳孙（清代）

马迹车尘，甚今生、还能到我。更多少、鸿离鹤怨，浪淘风簸。

酒力不禁归梦觉，鬓丝都是羁愁做。冷秋心、梁燕北来时，能传么。

穷愁恨，眉峰锁。风尘泪，征衫涴。尽寂寥前事，算来都可。

小句成时看墨浅，新妆竟了怜花妥。只如今、和影对新蟾，人三个。
飞桥
王十朋（宋代）

苏仙诗里见飞桥，欲看虹霓踏玉腰。我到山中虹始见，杨辉有月印青霄。
留别
方岳（宋代）

唤得篷船载幅巾，岛烟画出渭城春。
匆匆笑语情何限，草草杯盘意甚真。
经岁别家千里梦，浮生寄我一鸥身。
舟人报道潮平早，举白浮君莫厌频。
逍遥咏
宋太宗（宋代）

九重天上帝仙居，愚昧求真道理疏。
混沌初分长日月，精魂聚散记丹书。
离男坎女皆相类，壬子丙丁异境殊。
历劫因缘随世在，阴功及物最玄殊。
齐天乐 壬戌1922庆祝许旅长绍宗及黄团长黛玉李团长圭如清乡获胜
陈虔安（清代）

残星数点天将晓，仓皇拔营登道。李绩横戈，黄忠仗剑，手挈雄道不少。军威直捣。过汝水涂溪，金鸡数堡。追逐群酋，清晨马踏寒霜早。
回龙塞穿云表，任鼠辈蟠居，磨牙砺爪。霹雳一声，横飞炮石，贼帅都成猿鸟。尸骸颠倒。且荟萃鲸鲵，崇封碧草。指骂千秋，快城乡父老。
捧砚姬空翠二首 其二
许月卿（宋代）

看山车放慢，遇水马争先。须信一年景，无如三月天。

露花如此好，烟柳十分员。客醉不须去，竹床相对眠。
青玉案（次韵戴时芳）
陈著（宋代）

钱塘江上潮来去。花落花开六桥路。三竺三茅钟晓暮。当年梦境，如今故国，不忍回头处。

他谁做得愁如许。平地波涛挟风雨。往事凄凄都有据。月堂笑里，夕亭话后，自是无人悟。
南潭
李昌符（唐代）

匝岸青芜掩古苔，面山亭树枕潭开。有时弦管收筵促，

无数凫鹥逆浪来。路入龙祠群木老，风惊渔艇一声回。

人传郭恽多游此，谁见当初泛玉杯。
谒仲子庙
曹一士（清代）

仲氏遗村古，祠堂济水阴。结缨千载志，负米一生心。

斜日聊扪碣，清飙乍拂镡。车裘非我有，此义到于今。
鳌山接待
释智朋（宋代）

到得安眠饱饭中，东西南北路送通。
三更夜半鬼嫁祸，莫著岩头与雪峰。
和杨公济钱塘西湖百题 其四十四 许先生书堂
郭祥正（宋代）

丹井光长在，空堂貌亦存。邻僧深夜磬，时复与招魂。
和余庆长老春十首 其六
释德洪（宋代）

嫩寒清晓欲留春，睡足山中乐事新。珠玉等闲无胫至，风流全付茂陵人。
罗知县挽诗
邓肃（宋代）

闭门经史自优游，气宇凌凌上斗牛。
从政逝将驱鸟鼠，传家那肯堕箕裘。
人间端欲挥银笔，天上俄闻记玉楼。
山北山南何处问，翩翩丹旐舞残秋。
偈颂七十六首
释师观（宋代）

今日十，昨日姨。
日来日往，阿谁知有。
未了之人听一言，只这而今谁动口。
次韵远猷旅夕二首 其二
周紫芝（宋代）

久占无何作醉乡，人间万事只逢场。潘郎已老谩华发，梦得多逢还断肠。

政恐新愁无处着，不知清夜为谁长。烦君试草思归曲，付与蛾眉小抑扬。
感春
慕容彦逢（宋代）

桥门并驰道，车毂声摩空。重廊隔嚣鬨，阒若林峦中。

黎明寮寀集，联骑纷蹄鬃。交情金兰契，晤语药石攻。

翰墨时间作，辞气争豪雄。微踪幸接武，徒愧劳无功。

轩窗鉴晴日，檐外鸣春虫。沉迷惊节物，饮啄嗟樊笼。

沂风渐澹荡，璧水初冲融。坐想名园花，芳菲衒青红。

儒宫异拘窘，胡为苦匆匆。来时招客醉，驾言与君同。
【南吕】一剪梅　秋闺思
未知作者（元代）

草满中庭苔满墙，雨潇潇风送幽窗，此凄凉外怎不凄凉？无限心机，多病相
妨。玉笋重弹孤凤凰，一蓦来地远山长。杯深蘸甲润鹅黄，今夜醺醺，有个商量。
【采桑子】辘轳金井梧桐晚，几树惊秋，昼雨和愁。百尽虾须在玉钩，琼窗
春暖双蛾皱。回首头边，欲寄鳞游，九曲寒波不逆流。
【木兰花慢】爱幽花带露，凝晓色淡秋塘。恨太华峰高，庐山社远，尘世相
妨。谁争半溪佳景？且闲将华发照沧浪。羡煞风流公子，一生何限清香？仙家幽
野水云乡，高韵却浓妆，看脉脉盈荷觞。明日醒来，华信新声，付与秋娘。
【得胜乐】红日晚，夕阳犹在，碧水共长天一色，雁儿呀、呀、呀，外，
雁儿却怎生不带将一个家字儿来。
【惜芳春】绿柳长亭晚，珠帘卷暮寒。闷对东风掩泪眼，桃花谢，杏花残。
人未还，盼雕鞍和月凭栏杆。
早春自西掖过访宋忠父作
胡应麟（明代）

言寻中禁路，来问列侯家。玉座攀云色，金城步日华。

池烟深锁树，苑漏曲穿花。莫笑绨袍敝，长裾半赤霞。
万年欢 春初系用史邦卿春思韵
龚鼎孳（清代）

一笑东风，喜寒梅尚繁，香散瑶雪。携手花前，重见酒杯豪发。

铁雪销磨未尽，算只有、风情痴绝。生抛撇、瘴戟蛮装，更央珊瑚枕埋骨。

而今虎须怒歇。料天荒地老，比翼难别。络粉调笙，还让引裾人物。

尽取头庭重印，肯换却、纤纤霞袜。甘心署。锦队钳奴，五湖遍管烟月。
星源逢仲 其二
周紫芝（宋代）

十年四海不解甲，一日三秋更忆君。别后光阴逐流水，老来踪迹似浮云。

心怀丘壑情虽在，眼暗风尘首重分。满眼尚添新战骨，何年真起故将军。
十五日十九兄到衫小饮有诗和之
杜范（宋代）

晚色烟霞好，寒山雪月明。
赏心闻鹊喜，醉脸任狸形。
银烛辉蓬户，冰花烁胆瓶。
读君断肠句，孤雁欲吞声。
山花子·林下荒苔道韫家
纳兰性德（清代）

林下荒苔道韫家，生怜玉骨委尘沙。愁向风前无处说，数归鸦。
半世浮萍随逝水，一宵冷雨葬名花。魂是柳绵吹欲碎，绕天涯。
雁字
陈元晋（宋代）

超然圣处过张颠，整整斜斜落照边。
好写人间不平事，叫开阊阖为笺天。
四宗风赞
释了惠（宋代）

白鹭股边供大嚼，一蹄涔裹鼓波声。
三生更待三生后，未许平田路上行。
清夜曲
刘才邵（宋代）

红蓝衫薄香玉春，翠鬟䰀鬌盘松云。门前溪水空粼粼，鲤素不传娇翠颦。

窗纱滤月寒光薄，冉冉暮愁无处著。龟屏掩恨玉痕垂，井桐叶堕青鸾啼。
偈颂一百三十三首 其六十九
释居简（宋代）

虚空无相身，堕地惹埃尘。不入红尘里，驴年洗得清。
和使君王子坚游邓氏天开图画韵
程公许（宋代）

春风满城开笑颜，使君明当出游山。东州山川北佳丽，凌云耀日季孟间。

紫丝步障元不要，飞槛层栏一凭眺。岁丰民乐征调宽，挟四老仙共舒啸。

使君吟肩李杜齐，落笔便觉三山低。招来倦客同赓载，韵险令我窘见挤。

烟霞风月无疆界，不忧寒具油侵坏。寄谢摩诘休苦心，使君诗是有声画。
题上元许棠所任王昌龄厅
张乔（唐代）

琉璃堂里当时客，久绝吟声继后尘。

百四十年庭树老，如今重得见诗人。
文宣王及其弟子赞
宋高宗（宋代）

兄弟之邦，士有廉庸。
涵泳素教，表揭儒宗。
杏坛探颐，洙泗从容。
作兴一时，莒父其封。
相见欢
濮文绮（清代）

匆匆又过清明。月黄昏。那处绿杨庭院、落花深。

已别去。总无计。苦叮咛。可是六朝春梦、未醒人。
山僧以枸杞椒芽初笋为肴饭我一首
黄省曾（明代）

芳椒采自青岩细，神杞求之紫洞新。谓道郤超斋一五，竞将山蔌供山人。
杂诗
李复（宋代）

经界废已久，王者无尺土。
强力喜饕吞，含血不肯吐。
孱弱困道傍，性命轻毫缕。
为政须务本，析薪何匪斧。
瑶台第一层 九日集莼渔爽阁
董俞（清代）

百尺楼头任骋望，参差远树稠。断云螺髻，斜阳鸦背，更豁双眸。

断筵黄菊，满酌频斟，宾主风流。珠帘捲，把银筝徐炙，玉斝频浮。

优游。秋高爽阁，人生行乐复何求。餐英骚思，题糕逸兴，彩笔赓酬。

画檐凉月涌，爱清光、欲去还留。荡归舟，渐縠纹溪暝，亚字城秋。
闻圆机游山政为梵供复用前韵作
晁说之（宋代）

蹙缩饥肠与世违，崚嶒折屐到云扉。
丹砂不逐飞仙去，白叠甘从佞佛归。
八声甘州 寄宛陵沈方邺兼怀梅耦长
陈维崧（清代）

记西风、握手秣陵隈，苦语劝君归。叹尉佗城下，小姑山口，风景全非。

何事年年作客，牢落寸心违。且与王章妇，对泣牛衣。

谢尔吾言竟用，果幡然归葺，云壑烟扉。更梅郎健在，酬和未应稀。

只伶仃、画溪野老，况今年。烽火雁难飞。关情甚、敬亭栗罅，石臼鱼肥。
潘幼涵中表枉过村居因偕访载孺家叔命酒赋诗用韵裁答
黎玉书（明代）

曲磴逶迤小径开，逢君聊对竹林杯。是谁感鬓三秋赋，可道乘槎八月来。

句苦漫依金谷罚，酒酣还拟玉山颓。凿池更忆当年事，纵赏当年未肯回。
自赋
高翥（宋代）

蜗角蝇头总是虚，何须留恋市朝居。
老於亲戚情当密，贫与公卿分合疏。
小涧草荒元种菊，故山尘满旧抄书。
几时归去重料理，啸月眠云得自如。
次韵龚谏议辅之同游灵岩寺
刘摰（宋代）

琳宫仙老鬓虽霜，不厌山头石径长。杖履更为他日约，姓名聊记旧碑旁。
狱多重囚
杨亿（宋代）

铁锁银铛众，金科伏念频。
绝闻空狱奏，深愧片言人。
清颍黄公接，甘棠郡伯邻。
怀贤不能继，多辟岂由民。
挽恭靖司法兄九首 其五
刘宰（宋代）

踏遍山崖与水边，要教皇泽下氓编。祇今桐汭民犹活，问讯南昌尉已仙。
贺范安抚上事十绝 其二
项安世（宋代）

泰陵初政似昭陵，荣国亲扶晓日升。欲把经纶付乔木，内前车马已腾腾。
北齐
唐彦谦（唐代）

草草招提强据鞍，周师乘胜莫回看。

背城肯战知虚实，争奈人前忍笑难。
过柴桑故城有怀陶靖节先生
何绛（明代）

清晨入左蠡，薄暮柴桑城。夙昔怀高风，悠然望玉京。

田园久已没，三径草纵横。蝉鸣在高树，和风送清声。

斯人不可见，山水有馀情。嗟予虽不敏，颇轻世上名。

缅维千古人，怀抱辄相倾。
送李文清之官八番宣慰司幕府 其二
宋褧（元代）

西南边徼渺烟霞，星土列疆道正赊。羁思宦情应等尔，锦城虽乐不如家。
偈三首
释卿（宋代）

蓬莱突兀无遮护，铁壁银山无入处。
有时关棙一时开，放出毒蛇当大路。
参禅人，早回顾，莫待临时生怕怖。
荆棘林中暗坐时，百尺竿头须进步。
三十三人老古锥，象转龙蟠曾指注。
休指注，成露布。蚊子上铁牛，无你下嘴处。
复过钓台
王守仁（明代）

忆昔过钓台，驱驰正军旅。
十年今始来，复以兵戈起。
空山烟雾今，往迹如梦里。
微雨林径滑，肺病双足胝。
仰瞻台上云，俯濯台下水。
人生何碌碌？高尚当如此。
疮痍念同胞，至人匪为己。
过门不遑入，忧劳岂得已。
滔滔良自伤，果哉末难矣。
送雄直岁
释重顯（宋代）

罢参还欲勘诸方，竿木随身不易当。
翻忆古来兴化老，主宾用尽力牵羊。
晓登韬滑绝顶
厉鹗（清代）

入山已三日，登顿遂真赏。
霜磴滑难践，阳崖曦乍晃。
穿漏深竹滑，冷翠引孤往。
冥搜灭众闻，百泉同一响。
蔽谷境尽幽，跻颠瞩始爽。
小阁俯江湖，目极但莽苍。
坐深香出院，青霭落池上。
永怀白侍郎，愿言脱尘鞅。
宁羌将军行赠高枝升
卓尔堪（清代）

将军淮南人，虎竹分西秦。西秦一路通巴蜀，栈口孤城山四邻。

五丁凿开浑沌气，一夫当关万夫畏。岩疆八载靖烽烟，惊防何烦教击刺。

春深幕府日投壶，草白城南出轻骑。将军行乐秋打园，超山紫燕疾于飞。

弯弓射杀两腾虎，父老辕门拜绣旗。割鲜飨士呼行酒，并州健儿请击缶，歌罢筵前起舞刀，纷纷雪花应两手。

停歌止舞月照营。后帏秦女弹银筝，弦繁柱促声凄清。

无端弹出关山调，飒飒俱作断肠声。断肠声，客心惊。

我有高堂白发生，富贵视如鸿毛轻。将军长揖军吏哭，万里归家驾黄犊。

环门柳树未尽秃，宅傍新筑梅花屋。梅花江南开不迟，雪中酿酒双介眉。

梅花吹落斑衣上，还忆军中闻笛时。
送高適弟耽归临淮作（坐上作）
王维（唐代）

少年客淮泗，落魄居下邳。遨游向燕赵，结客过临淄。

山东诸侯向，迎送纷交驰。自尔厌游侠，闭户方垂帷。

深明戴家礼，颇学毛公诗。备知经济道，高卧陶唐时。

圣主诏天下，贤人不得遗。公吏奉纁组，安车去茅茨。

君王苍龙阙，九门十二逵。群公朝谒罢，冠剑下丹墀。

野鹤终踉跄，威凤徒参差。或问理人术，但致还山词。

天书降北阙，赐帛归东菑。都门谢亲故，行路日逶迟。

孤帆万里外，淼漫将何之。江天海陵郡，云日淮南祠。

杳冥沧洲上，荡漭无人知。纬萧或卖药，出处安能期。
古城
刘敞（宋代）

古城何巍巍，古墓何累累。生游市朝死田野，从古到今无免者。

城荒却为狐兔宅，墓在他人种松柏。伏羲以来三万年，此城此墓几变易。

谁人听唱野田诗，能令君悲亦不悲。
闻蛙
赵蕃（宋代）

惊蛰已数日，闻蛙初此时。
能如喜风月，不必问官私。
题谢清音道人扇面
叶翥（宋代）

归休谢去世间忙，看画题诗引兴长。
忽见远山来几席，方知妙笔出闺房。
百杯歌彻行云住，万象心营点墨香。
珍重制成团月扇，清风满座自生凉。
踏莎行（陈兴宗夜集，俾爱姬出幕）
毛滂（宋代）

天质婵娟，妆光荡漾。御酥做出花模样。夭桃繁杏本妖妍，文鸳彩凤能偎傍。

艾绿浓香，鹅黄新酿。缘云清切歌声上。夜寒不近绣芙蓉，醉中只觉春相向。
答秀实见招
王洋（宋代）

此身初不敢图安，老去偏忧行路难。
欲调舟车难用法，偕行仆从只宜宽。
已持食节多虞病，嫌重装囊少虑寒。
且替疲兵弃守宅，诗成莫惜寄来看。
无题
舒岳祥（宋代）

寻花不问村远近，爱酒能论巷浅深。
江上几家官酿户，如今南北忘追寻。
临江仙
王之望（宋代）

家在蓬莱山下住，乘风时到尘寰。双凫偶堕网罗间。惊容凝粉泪，愁鬓乱云鬟。

人世风波难久驻，云霞终反仙关。虚无仙路拥归鸾。却随烟雾去，长向洞天闲。
颂证道歌·证道歌
释印肃（宋代）

日可冷，月可热，
凡夫倒用成磨灭。大道圆明一性通，
春夏秋冬谁辨别。
读魏鹤山先生渠阳集五首
方回（元代）

登门四十九年多，细读公书百遍过。
今岁摘抄靖州作，遁翁堪配不传轲。
答余洪范
黄庭坚（宋代）

倒海弄明月，伐山茹芝英。
婆娑一世间，浩荡怀友生。
佳人貂襜褕，眉宇秋江晴。
胸怀府万物，器识谢群英。
赠我白雪弦，此意少人明。
别怀数弦望，相思何时平。
犹忆把樽酒，夜谈尽传更。
夏至
范成大（宋代）

石鼎声中朝暮，纸窗影下寒温。
踰年不与庙祭，敢云孝子慈孙。
寒然行
冯琦（明代）

石粼粼，草斑斑，边城五月如秋寒。
渺渺平沙几千里，天风吹暗寒然山。
寒然山下临大虏，旁有两人相对语，握手长叹泪如雨。
一人自言出门时，床头妻子牵衣啼。
桁上无襦釜无糜，君今早出何时归？且复牴泪一慰之，投
剑仰天自叹欷。
朝役镇城南，暮抵镇城下。
闻说派尖丁，复道散夷马。
已知饥寒弃原野，仓皇骨肉忍相舍。
一人欲语还嗫嚅，回头看有行人无。
一从互市不备胡，但备将军营内呼。
营内呼，何时已，君亦大从容，复欲念妻子。
奔走无小休，何暇问生死。
中夜归来且自喜，宁知明日复尔尔。
丈夫生死会有时，恨不一死骄胡垒。
仓卒有语难具陈，不敢久立当通津。
夜来同望关山月，应照关前洒泪人。
离友诗三首 其三
曹植（两汉）

日匿影兮天微阴。经迥路兮造北林。
夏夜与臧奎陈越会宿河亭联句三十韵
魏野（宋代）

雨破畏日沉，月出酷暑歇。
衙中河亭上，静与山不别。
良朋俱远来，文会一何悦。
箕踞巾舄闲，玩好琴樽列。
繁礼厌拘挛，陈言誓摆脱。
挥尘影参差，饭果香馥烈。
酒令时解严，谈锋久不缺。
乐天无荒淫，饱德异饕餮。
高谈闻谑浪，正义排诡谲。
抗俗绝依违，评文无诋诘。
舆论鄙譸张，奴学贱剽窃。
徵引角产竞出，联唱更相发。
较善合权衡，驰义同轨辙。
万物情难逃，千古疑皆决。
圣道约扶持，淫辞谋劓刖。
风鉴定妍媸，天机藏巧拙。
是物有废兴，唯道无本末。
义路自坦夷，世途终兀臬。
烈士死光辉，常徒生汨没。
逸气小风云，直笔轻斧钺。
孟轲心不动，陶潜腰耻折。
疲倦仆屡更，辉映烛频跋。
浩歌不成调，狂舞宁赴节。
气候随斗占，分野为星别。
蛩韵时断续，渔灯乍明灭。
河声疑地震，电影若天裂。
飘风夺轻纨，零露透疏葛。
酒海倾屡空，诗源浩不竭。
咸平已亥岁，二年时六月。
此会是何人，其名野奎越。
凤凰台
王渭卿（宋代）

江山还似六朝时，老尽梧桐凤不知。
保大空存前殿佛，元嘉已没旧廊碑。
几年何德之衰也，曷日览辉而下之。
不见长安豪杰恨，诸公忍读谪仙诗。
书大禹寺壁
张伯玉（宋代）

萧寺禹祠傍，人间白日长。
讽经闻海穴，洗钵动湖光。
台殿留风月，烟云起栋梁。
游人晚回首，松竹自苍苍。
己卯冬书江头段家楼
何景福（元代）

问酒江头解黑貂，朔风吹面冷萧萧。云黏海树天浮雨，土屑盐花水不潮。

钱氏箭埋金镞壮，张侯祠镇石塘遥。吟边多少兴亡事，猛拍阑干恨未消。
满庭芳 夜叉婆
马钰（金朝）

扑粉施朱，画眉补鬓，巧言令色柔和。暗藏机狡，名唤夜叉婆。面柔心乖性恶，纤纤指、鹰爪无过。夸体段，取人性命，入夜骋喽罗。遇师方省觉，要逃业障，须避冤魔。纵水云游历，远离巢窝。急急完全神气，累功行、岂敢蹉跎。酬心愿，劝人修炼，功到洞仙歌。
读金桧门总宪观剧绝句 其一
刘富槐（清代）

世间何者为非戏，鲍郭纷纷斗同异。曼衍鱼龙一瞬间，犁靬幻术人惊睇。
赴洛道中作二首·其二
陆机（魏晋）

远游越山川，山川修且广。
振策陟崇丘，安辔遵平莽。
夕息抱影寐，朝徂衔思往。
顿辔倚嵩岩，侧听悲风响。
清露坠素辉，明月一何朗。
抚枕不能寐，振衣独长想。
观音大士赞
释道冲（宋代）

一切音声相，是人听以耳。
我圜通大士，唯以眼而听。
非物以眼听，六根互为用。
当其互用时，根境不相杂。
譬如帝珠网，交光相融摄。
即此融摄相，各各住自位。
以此三昧力，普施于一切。
俾不离声色，透出声色海。
眼处若闻声，耳处得解脱。
共证十方空，同名观自在。
我作如是赞，定招妄语罪。
既招妄语罪，画者亦是妄。
画者既是妄，此相非真实。
于非真实处，此相常现前。
应作如是观，是真法供养。
宫教再以诗来复次韵
徐鹿卿（宋代）

蚤负才名四十年，胸中成室总天然。承流且建偏州学，谈道终分广厦毡。

椽笔发挥春藻丽，鸾旂照映雪花鲜。几人鱼跃鸢飞下，黄卷生涯对圣贤。
人月圆 其一
杨无咎（宋代）

风和日薄馀烟嫩，测测透鲛绡。相逢且喜，人圆玳席，月满丹霄。

烂游胜赏，高低灯火，鼎沸笙箫。一年三百六十日，愿长似今宵。
呈折仲古四首 其三
吕本中（宋代）

已无厚禄故人书，尚有相寻长者车。所至纷然兵火里，不知从此更何如。
出须阳峡二首 其二
刘崧（元代）

两峡东西互犬牙，一湾寒水净无沙。野鹿畏人腾绝涧，山猿饮水憩高槎。

老藤翠抱三春叶，阴洞红迷十月花。夤缘青壁愁无路，独倚蓬窗咏日斜。
用韵送倪教授千里
项安世（宋代）

吟罢随州路口诗，先生书剑此东之。
边城它日无斯士，病叟中年惜所知。
出处如今方永隔，逢迎何处是前期。
故人若问孙文宝，闭户焚香读坎离。
陆无文示姑熟山水图画为萧尺木笔
黄云（明代）

翰墨风流自足传，几人窥灶少晨烟。何当也学萧公子，漫写青山换酒钱。
送柑姚子才
王十朋（宋代）

少年怀橘献慈亲，今见黄柑泪满巾。同舍故人堂有母，可能罗帕不分珍。
游锦屏山谒少陵祠堂
陆游（宋代）

城中飞阁连危亭，处处轩窗临锦屏。
涉江亲到锦屏上，却望城郭如丹青。
虚堂奉祠子杜子，眉宇高寒照江水。
古来磨灭知几人，此老至今元不死。
山川寂寞客子迷，草木摇落壮士悲。
文章垂世自一事，忠义凛凛令人思。
夜归沙头雨如注，北风吹船横半渡。
亦知此老愤未平，万窍争号泄悲怒。
淳熙六年春帖子词·皇帝合六首
崔敦诗（宋代）

东风先满殿前旗，御柳宫花次第知。
连夜芳心相待发，侵朝柔思不胜垂。
过孔武壮王有德墓
永珹（清代）

王本尼山后，支分辽水东。风云需际会，草泽见英雄。

皮岛才初展，吴桥计渐穷。天教投上国，时至树宏功。

缔造膺皇眷，招徕锡命隆。师仍提旧部，衔独授元戎。

袍解丰貂暖，筵张秘殿融。直将心腹待，应竭股肱忠。

兵特称天祐，恩尤出圣衷。鼓鼙劳乍效，银币赉何丰。

国号承基大，宗王拜爵同。威扬平壤外，声震塞垣中。

降将开山海，偏师佐邓冯。贼氛旋拉朽，明业已飘蓬。

定鼎邀殊赏，为屏冠上公。自兹频讨乱，所向辄横空。

捷屡驰吴楚，铭兼勒华嵩。定南封更晋，攘外奖宜崇。

疆圉偏多事，千城合鞠躬。蛮方琛未献，粤徼道宜通。

远统貔貅往，亲蒙矢石攻。桂林除跋扈，梧野起疲癃。

反侧行看尽，功名惜未终。潢池妖复炽，萑泽孽潜讧。

大帅成孤注，危城倚上穹。来援音杳杳，出战势匆匆。

冠裂肝俱碎，袍沾血尽红。肯将身落贼，争觉气如虹。

素帛全遗体，丹忱报亶聪。盟无惭带砺，军竟化沙虫。

马革酬专阃，牛眠敕考工。烈名标武壮，旷典荷帡幪。

我偶纡吟辔，人来说殡宫。由来能择主，浩叹缅英风。
峡山飞来寺 其二
梁有贞（明代）

古刹悬青嶂，香台俯白波。十年曾览胜，今日更经过。

僧爱参禅寂，人如远别何。挂帆从此去，山色晚嵯峨。
杂曲歌辞 其五 宫中乐
令狐楚（唐代）

九重青琐闼，百尺碧云楼。明月秋风起，珠帘上玉钩。
金丹诗四十八首 其二十四
张继先（宋代）

大都奇怪惑人深，一见邪淫便动心。只是攲倾身内宝，何能坚动水中金。

天堂有路无人到，地狱无门众却寻。寄语世间男女道，收踪火宅隐山林。
偈颂一百三十六首
释惟一（宋代）

入理深谈，语非语，
默非默。量材补职，
武是武，文是文。
用舍临埋，剸裁在我。
只如将丈六金身作一茎草用，将一茎草作丈六金身用。
寰中天子勑，塞外将军令。
破虏凯歌二十四首
周麟之（宋代）

也学赋诗横槊公，浪抛狂语倡群凶。
由来立马元无地，空指吴山第一峰。
感风发汗卧病数日推枕翛然叙事为十诗 其五
韩淲（宋代）

病起水边行，风回柳弄晴。岸虚微坼土，涧浅细无声。

寂寂心逾静，飘飘神转清。衣襟带波影，搔首又诗成。
送哀粹方岩仲并呈太守汤息庵
刘克庄（宋代）

去郡于兹十八年，讙传良牧出藩宣。
更烦逸骥康沂海，会见灵禽下颍川。
绝喜铃斋新有助，莫嫌玉局冷无懽。
此行未论胶东赏，且作廉丞亦自贤。
鲁攲器图
郑思肖（宋代）

此心安分即逍遥，无欲何愁外境摇。才有秋毫失中正，一杯水亦不能消。
忆秦娥·暮云碧
佚名（宋代）

暮云碧。佳人不见愁如织。愁如织。两行征雁，数声羌笛。锦书难织西飞翼。无言只是空相忆。空相忆。纱窗人梦，梦双人只。
沁园春 葬花
高佩华（清代）

卷起红幡，解却金铃，泪珠满腮。记清明才过，画图半幅，芳菲未记，锦绣成堆。

怎奈枝头，一经夜雨，狼藉脂痕处处皆。飘零甚，怎觅来净土，好把香埋。

几番费我疑猜，便嫁与、东风也不才。早阶前延伫，从容收拾，阑边凭倚，妥帖安排。

不识今番，关它何事，蝶浪蜂狂去复来。斜阳外，问芳魂何处，酹尔三杯。
顾王遗址
易时敏（宋代）

远树芊芊暮霭平，顾王曾此保孤城。
雷封已并田同井，烟爨犹疑灶满营。
当代貔貅谁削迹，芳春杜宇自呼名。
黍离行迈应相似，倍感诗家咏叹情。
清明日铁珊招同泛舟东湖历游诸园 其一
舒瞻（清代）

芙蓉堤畔十杉亭，芳草芊芊满钓汀。更上水明楼上望，遥山九点海门青。
荠花
董嗣杲（宋代）

挑根择叶古墙阴，雨后青腴有客寻。
又见开花如雪处，不知遍野已春深。
山殽难入膏粱味，冰室偏钟采撷心。
荼苦回甘谁识取，周诗历历播微吟。
赠道士阮太虚何存斋
谢枋得（宋代）

六道四生苦，何人不烦恼。
官人自做官，道人自修道。
相逢不下马，各自寻蓬岛。
前生非亲契，今生如何好。
本来无因缘，安得有果报。
来非人捉来，到是天送到。
我若不呈丑，道教一齐倒。
春风缚不住，秋月蚀愈皎。
莫登时贵门，谈天恨欠早。
对面不相识，开口便激恼。
譬如弄杂剧，徒取傍人笑。
道我是风颠，知我已明了。
莫愁我饥渴，天厨食天饱。
真宰善解家，未敢与道。
程朝望送梅花
汪莘（宋代）

昨夜灯前把酒杯，鄱阳主簿送春来。
只疑天地无清气，都在江头一树梅。
明道元年章献明肃皇太后朝会十五首
佚名（隋代）

王化无外，坤珍效灵。
旁枝内附，直斡来并。
群公非一，祺祥绍登。
至诚攸感，海县斯宁。
齐天乐 丁卯上元寄姊
谈印梅（清代）

上元灯火千门夜，殊方又还轻度。帖写宜春，歌裁如意，聊遣新年情绪。

高堂宴处，记银烛金炉，瑞烟成雾。斗叶催花，漏分犹试太平鼓。

乡园重值此节，别来多少事，三径非故。旧日帘栊，今宵月色，知映何人眉妩。

天涯荆树。料忆远凭栏，几回凝伫。为报平安，好风传尺素。
食笋时方正月 其一
袁宏道（明代）

鲜甘最与素盘宜，羞杀莴苣与露葵。野腹虽馋下箸缓，疑他名字叫龙儿。
花山寺看黄山
柳桂孙（宋代）

借得云房半榻眠，三生夙结静中缘。
茶炉谩著松枝火，趺坐薄团听夜禅。
杂兴
张镃（宋代）

小圃秋光不世情，蠹枝枯卉忽重青。
凌晨灌银床水，居士新看种树经。
沁园春 赠别龚佩纫
陈维崧（清代）

南郭先生，门巷萧疏，庭除寂寥。恰一湾蓼岸，远樯列荠，数间竹屋，夜雨鸣涛。

曾记当年，浪游京国，燕赵悲歌也自豪。归来后，喜依然三径，仲蔚蓬蒿。

乾坤群盗如毛。叹萍梗吾生信所遭。且风灯擘阮，和之檀板，烟帆醉菊，侑以霜螯。

十日联床，一尊下榻，白饭青刍累素交。明将发，怕空江叠浪，万籁悲号。
钱塘鹤
吴仁璧（唐代）

人间路霭青天半，鳌岫云生碧海涯。

虽抱雕笼密扃钥，可能长在叔伦家。
幽园风雨
李彭（宋代）

妙手春工如画史，鹅溪百幅挂城隅。却将李成骤雨笔，掩映边鸾花鸟图。
次吴国器韵
卫博（宋代）

平生不作稻粱谋，身世江湖一舸浮。
顾我方论天下事，喜君还向古人求。
涂穷解识知津意，岁晚应甘短褐忧。
便欲尽携书策卖，东家还许问邻不。
武夷精舍十咏·隐求室
袁枢（宋代）

本是山中人，归来山中友。
岂同荷蓧老，永结躬耕耦。
浮云忽出岫，肤寸弥九有。
此志未可量，见之千载后。
请急赈歌 其二
蔡廷兰（清代）

救荒如拯溺，急须援以手。试问登山无，莫讶从井有。

譬诸过涉登，灭顶濡其首。万灶冷无烟，环村空覆臼。

二釜不供餐，三星常在罶。移粜开武仓，官惠亦云厚。

定价三百钱，准籴米一斗。转眼给已空，枵腹那能久。

求死缓须臾，望救争先后。明日天开晴，星缆到浦口。

绝处忽逢生，欢声呼父母。睹此应伤心，加恩谁掣肘。

翻作哀鸿吟，从旁商可否。乞为汉韩韶，休笑晋冯妇。
谢答闻善二兄九绝句
黄庭坚（宋代）

莫作叫号惊四邻，瓮中有地可藏真。
渊明醉握远公手，大笑绝倒人不嗔。
祈雨 其二
叶梦得（宋代）

今年淮西蹙胡骑，王师尽扫无馀类。武王伐纣报丰年，今者骄阳岂天意。

东求三茅西采石，塔中至人肯徒视。明朝掣电骇翻盆，妇子犹能饱遗滞。
答卓常簿二首
刘克庄（宋代）

点点新霜上鬓须，深藏谁辨握中瑜。
曾为上寝斜封滥，可使人讥曲学谀。
已作凤飞天外者，安能凫泛水中乎。
近来赠诔多虚美，自考平生合谥愚。
次韵酬顾子敦见寄
刘攽（宋代）

丹砂未化不成仙，白发衰容五十年。已自灰心当世事，更能回十大夫贤。

对棋可待矜无敌，读易聊须记绝编。寄语山阴顾元叹，人今同病始相怜。
晓发胡乐巡司抵旌德 其二
钟芳（明代）

天宇碧恢恢，群峰疑与齐。晚桥人远近，春陇麦高低。

土溽琴书润，囹空鸟雀栖。无心任鞭扑，闭阁检筌蹄。
次韵长沙郑监庙公选
曹彦约（宋代）

先生清德彻寒泉，应俗周旋更折旋。
游宦向来徒溷耳，盛名今得孰多焉。
诗严尚作蜂腰格，志大宁忧马腹鞭。
却似周公勤小物，乱挥珠玉掷忘年。
青溪龙女洞
雷思霈（明代）

欲买青溪溪上田，绝怜龙女住寒泉。
须知成佛文殊后，莫更投书柳毅前。
岭外猕猴闲出定，洞中蝙蝠解安禅。
茅庵结得经行久，应向人间作水仙。
登南楼 其二
杨杰（宋代）

此楼此景他州无，天高水阔连平芜。绿杨深处杏花发，日暖数声山鹧鸪。
过刘员外长卿别墅
皇甫曾（唐代）

谢客开山后，郊扉积水通。
江湖千里别，衰老一尊同。
返照寒川满，平田暮雪空。
沧洲自有趣，不复哭途穷。
初春
张嵲（宋代）

原野土膏动，怀生各自欣。
老年欢绪少，献岁物华新。
草木涵时泽，江湖寄病身。
百年都几日，四见魏塘春。
河传 其三 效少游
樊增祥（清代）

问春深浅。看丁香未结，辛夷刚绽。曾记那人，待月瑶华池畔。

晚妆残，云鬓乱。春葱粉印窗眼。任网蛛丝，忍把纹纱换。

开到桃花，不见桃花娇面。懊煞侬、天不管。
方竹
张咏（宋代）

笋从初箨已方坚，峻节凌霜更可怜。
为报世间邪佞者，如何不似竹枝贤。
满江红 其三 再至丹阳，每怀务观，有歌其所制者，因用其韵示王季夷、章冠之
韩元吉（宋代）

江绕层城，重楼迥、依然山色。□□有、佳人犹记，旧家离别。

把酒只如当日醉，挥毫剩欠尊前客。算平林、有恨寄伤心，烟如织。

湖平树，花连陌。风景是，光阴易。叹新声浑在，断云难觅。

暮雨不成巫峡梦，数峰还认湘波瑟。但与君、同看小槽红，真珠滴。
偈颂七十一首
释了惠（宋代）

四序暗推迁，钵盂口向天。
止余三十日，便是一周年。
题僧自悦山中白云
王称（宋代）

度壑穿林元是幻，风收雨散却还空。要知自悦与持赠，都在青天片月中。
永昭陵挽词三首 其三
欧阳修（宋代）

行殿沉沉画翣重，凄凉挽铎出深宫。攀号不悟龙胡远，侍从犹穿豹尾中。

日薄山川长起雾，天寒松柏自生风。斯民四十年涵煦，耕凿安知荷帝功。
念奴娇 旧书为鼠所齧，戏用《迦陵词》韵
王策（清代）

堆床千卷，记多年伴我，雨钟霜鼓。利器淬磨誇应手，道可搏犀鼓虎。

史合天刑，诗宜人忌，鼠辈何相苦。穿墉发箧，嘐嗷夜夜声作。

竟尔碎裂牙签，扯挦缥带，蹴断书仓路。趣具张汤堂下狱，不怕仙能生羽。

谁料幺形，偏凭社穴，只把先生侮。依然灯后，捧头人立而语。
斋居湖寺晚对南屏疏钟茂林雾气蓊然
韩淲（宋代）

南山起寒雾，雨气蓊林木。但觉白漫漫，不见山下屋。

须臾逼昏黑，疏钟度幽谷。寺冷西湖秋，斋房媚幽独。
赵提荆挽词
楼钥（宋代）

处事才游刃，论文辩粲花。
英姿凛熊豹，健华走龙蛇。
持橐身终外，垂车梦到家。
平泉花木在，愁绝旧生涯。
江城子 为满春泽赋横空楼
张炎（宋代）

下临无地手扪天。上云烟。俯山川。栖止危巢，不隔道林禅。

坐处清高风雨隔，全万境，一壶悬。

我来直欲挟飞仙。海为田。是何年。如此江声，啸咏白鸥前。

老树无根云懵懂，凭寄语、米家船。
训蒙绝句 勿忘勿助长
朱熹（宋代）

忘则无功助则私，不忘不助正斯时。是中体段须当察，便是鸢飞鱼跃机。
拟宿马维则蔬斋从小湾更上三里呼渡不得沿流取归道风甚强自操前困顿始得泊
王生荃（清代）

江树江村绕似环，平沙何处问前山。斜阳挂树催鸦急，野岸横前似鹭间。

游屦更探枫柳径，茅斋故在竹林间。无缘驱遣风波恶，只隔伊人水一湾。
赓翠蛟亭韵
王与能（宋代）

灵砂九转鍊金顽，留得丹泉在此间。明月清风谁管领，洞天福此占幽闲。

岩巅雪涌金波立，石罅潮生银屋翻。句续坡仙怀古意，梅花也觉带欢颜。
陕下投姚谏议
李频（唐代）

旧业在东鄙，西游从楚荆。风雷几夜坐，山水半年行。

梦永秋灯灭，吟孤晓露明。前心若不遂，有耻却归耕。
与谬栓法同行口占分水岭诗
骆罗宪（宋代）

尽道今年雨意稠，踏歌芒时偏东畴。
微官祗有半丰愿，一饱高眠万事休。
甲戌寒食
贾似道（宋代）

寒食家家插柳枝，留春春亦不多时。
人生有酒须当醉，青冢儿孙几个悲。
和楼志国范君武读胡尉临安所获颜鲁公书断碑
强至（宋代）

书名唐世凡几人，鲁公运笔独有神。
当年一字百金直，异代傥获宜尔珍。
公尝道直不容内，江湖出走刺史轮。
东南挥翰落几郡，在处巨迹刊坚珉。
石坚字巨未应泐，旋复五代遗荒屯。
州镇寻兵寺观火，缺碑毁碣埋泥尘。
乾坤岂亦爱字宝，不使久屈卒不伸。
脗合阴假好事手，得此断石溪山垠。
苔封土蚀初莫省，一洗烂若开三辰。
不由名氏验体法，气质浑厚知颜筋。
点端屹如泰山立，画劲森似长戟陈。
宁同枣木浪传刻，少陵尤恶肥失真。
苍茫疑闻地灵泣，为失此石后土贫。
好事得之不自有，能广墨本遗其伦。
始从君武惬传玩，大句感发惊儒绅。
写公勋德无一欠，何必读史劳吾唇。
青衫志国繼高唱，首论书法词逾新。
末言公忠死贼刃，不觉愤泪沾予巾。
昔人谓书乃心画，浮沉直挠皆相循。
公心远可此书鉴，体不姿媚一以淳。
严严古气自盘薄，宜汝希烈不得臣。
虽云笔力夺元化，济以忠谊重万钧。
后来忠谊弗公学，磨铅临帖虚终身。
李斯篆隶岂不好，彰彰奸迹流自秦。
乃知一艺不独善，所贵名节坚松筠。
鲁公之书以名贵，历代共宝无沉堙。
杏林
吴荣棣（清代）

春暖青囊草木苏，北山分艳杏千株。成林都为疮痍起，仁术何须诩扁卢。
赴官唐安益帅吴公以诗宠行次韵为谢
吕陶（宋代）

二十年前许进趋，六科重沗荐论书。献言悟主惭明诏，乞禄还家得副车。

此日诗章形黼黻，当时匠手器轮舆。恩知最厚难图报，有意高贤一挽裾。
次韵虞万州见寄除夕江村饯腊二首
魏了翁（宋代）

处士西城落照边，春风吹袂意泠然。
閒中受用封千户，圣处功夫禄九迁。
竹外缓觞留急景，沙头饱饭看丰年。
诗来发我无穷思，拟上沧江别看天。
深愁喜友人至
刘沧（唐代）

不避驱羸道路长，青山同喜惜年光。
灯前话旧阶草夜，月下醉吟溪树霜。
落叶已经寒烧尽，衡门犹对古城荒。
此身未遂归休计，一半生涯寄岳阳。
登城
释绍嵩（宋代）

奔走倦尘埃，登临亦快哉。
江城含变态，踪迹共徘徊。
古殿桐阴合，秋山晚翠开。
相逢吟未足，更拟上高台。
游飞霞洞
薛季宣（宋代）

横塘富花柳，杳杳镜中行。楼观朱涵壁，洞天珉掩闳。

林深暮云合，地僻夏寒生。康乐屏岩静，鸣榔时一声。
岁朝轿中伊轧声类橹舟因感旧游
王志道（宋代）

岁朝伊轧上蓝舆，酷似当年在帝都。
柔橹数声杨柳外，小舟逗晓过西湖。
仁宗皇帝挽词七首
蔡襄（宋代）

俭薄留遗诏，遵行在继承。
桐棺会稽冢，瓦器孝文陵。
阙外秋萤度，林端晓月澄。
须知无可欲，终古不骞崩。
周鲲山水十帧 其八 松篁峭茜
弘历（清代）

老松弱竹合比邻，岂必忘年觅友人。梵夹静翻参色相，如来端的有三身。
吕性之汲井得鱼
刘崧（元代）

前人凿井后人汲，一壶下井三鱼入。泣竹常疑地有灵，奉亲已恨时无及。

吕翁诚孝天所省，异事流传遍淮颍。至今父老寿阳城，指点高门说遗井。

翁今跨鹤游仙去，子亦攀龙翔九衢。祥开兆应良有以，看取玉带悬金鱼。
京中客舍闻筝
薛能（唐代）

十二三弦共五音，每声如截远人心。

当时向秀闻邻笛，不是离家岁月深。
和张简簿尉韵
刘克庄（宋代）

旧案依俙在柏台，寄声杭本莫翻开。
骑驴导从两黥挟，罗爵门庭几客来。
务观可堪供史草，补之不会作宫梅。
男儿盍建横行策，免使君王叹乏材。
雨夜不寐杂取案头书读之
郭曾炘（清代）

万感何来迸似潮，披衣强起亦无聊。古人传者皆糟粕，独夜凄无此晦潇。

永忆对床隔黄壤，犹疑听漏近丹霄。耳根彻夕琅琅响，知碎庭隅几叶蕉。
邵长孺自吴门过别因寄无过虞仲
欧大任（明代）

谈君十年事，犹是马相如。科斗题周记，瓠卢饷汉书。

归停青雀舫，去问白牛车。旧好应能忆，朱明有敝庐。
清平乐（呈昌父，时仆以病止酒，昌父日作诗数遍，末章及之）
辛弃疾（宋代）

云烟草树。山北山南雨。溪上行人相背去。惟有啼鸦一处。

门前万斛春寒。梅花可煞摧残。使我长忘酒易，要君不作诗难。
兵火后野望
艾可翁（宋代）

干戈连万国，丘壑卧三年。
虎啸黄茅地，鸦屯白骨田。
渴虹疑竭海，腥雾欲沈天。
摇落前朝老，长怀鲁仲连。
杂体五首 其五
韦应物（唐代）

碌碌荆山璞，卞和献君门。荆璞非有求，和氏非有恩。

所献知国宝，至公不待言。是非吾欲默，此道今岂存。
七月梨花
仇远（元代）

紫薇红槿外，忽见此花娇。
纵被秋阳暴，何愁香雪消。
梦回云冉冉，春远夜寥寥。
魂隔梧桐雨，时吹玉笛招。
小洞天
毛奎（宋代）

丁相沉吟叹夙缘，卫公精爽亦凄然。
古今惟有毛知郡，偏爱崖州小洞天。
江头吟
李南金（宋代）

儿时盛气高於山，不信壮士有饥寒。
如今一杯零落酒，风雨蚀尽征袍单。
侧立崑奴面铁色，楚客不言未吹笛。
关山有月无人声，自是江头渚花发。
渚花春少未得妍，凝立青山围水天。
杜鹃故态不解事，尽情叫入青枫烟。
壮士未握边头槊，旄头如月几时落。
如今世界不爱贤，看取青峰白云角。
呜呼一歌兮歌已怨，壶中无酒可续嚥。
杼山村舍
周密（宋代）

石田馀数亩，茅屋小三椽。鸡犬桃源外，桑麻渭水边。

刳松分野蜜，笕竹引山泉。便可随君隐，居然谢俗缘。
闻前都水王荀龙郎中将率二三知旧游天平山寺
韩琦（宋代）

天平高绝是家山，雨治安阳欲到难。此日名郎真好事，直携嘉客远同观。

峰擎寺脚重霄近，雹起潭心六月寒。遥想醉吟昆阆里，乱飞珠玉出毫端。
再游吕园奉次帻峰道长四首 其一
符锡（明代）

西园负宿约，再此奉君行。云破江天色，风含水树声。

竹亭烹露茗，舜寺汲深清。日暮酣歌舞，相看别有情。
次韵前人食素馄饨
陈著（宋代）

庖手馄饨匪一朝，馔素多品此为高。
薄施豆腻佐皮软，省著椒香防乳消。
汤饼粗堪相伯仲，肉包那敢奏功劳。
还方谨勿传方去，要使安贫无妄饕。
代敬承悲婉儿
余继登（明代）

日长命何促，秋霜殒修嫭。嬿婉方及辰，幽明忽异路。

以兹去倏忽，翻恨来迟暮。花落不重荣，佳人难再遇。

亦知粉黛姿，原非金石固。无奈死别离，泉台永不寤。

谁能召冥魂，一为话情愫。独立盻庭柯，无言怨芳树。
次韵和石学士见寄十首
宋庠（宋代）

掉臂论交俗久讹，夫君高意遏颓波。
蕣华暮落松凌雪，借问凋芳校几何。
戏题河豚
严有翼（宋代）

蒌蒿短短荻芽肥，正是河豚欲上时。
甘美远胜西子乳，吴王当日未曾知。
苏伯脩湖广行省参政分题赋诗送行得洞庭波
宋褧（元代）

秋风木叶下，送目人千里。汹涌趋东陵，潏荡混南纪。

天垂俱沈浮，霜落乃清泚。蛟龙怒未平，舟楫漫难理。

苍梧云气连，笙竹矶石磊。所恨碍君山，仍嗟愁帝子。

予怀渺不极，客思浩然起。愿令沅湘波，安流入江水。
移天目松
邝露（明代）

天目郁嵯峨，移来雪满柯。冰霜隐鳞甲，风雨思如何。

冉冉岁云暮，亭亭芳意多。遥怜著书月，投分入烟萝。
杨修
徐钧（宋代）

料事通神自一奇，奸雄如操已深疑。
多言屡中真何补，一死由来自不知。
寄题武夷
聂铁峰（宋代）

秋香扶我过仙家，□大眠云石迳斜。
九曲溪山闲日月，万年宫殿老烟霞。
吟筇尚带瑶阶藓，渡舫曾撑翠竹沙。
回首云深何处觅，洞箫吹落碧岩花。
杨桥八景诗 其二 汇水尖峰
苏景云（清代）

两岸书生振水滨，骚人墨客汇如鳞。形家深识其中故，道有尖峰是笔珍。
防江行 其二
刘子翚（宋代）

汉家飞将雄，夜战芜城北。双刀斫尽刓，月暗穿围出。

低头拔胡箭，却向胡军射。
青铜峡
严禹沛（清代）

青铜峡口过轻舟，百八亭亭塔影浮。奇绝两山中擘处，黄河千古自东流。
游平原赠晦叔
白居易（唐代）

照水容虽老，登山力未衰。欲眠先命酒，暂歇亦吟诗。

且喜身无缚，终惭鬓有丝。回头语闲伴，闲校十年迟。